Document ID: 32014D0395

ROZHODNUTIE KOMISIE
z 24. júna 2014
o uvádzaní biocídnych výrobkov obsahujúcich meď na trh na základné použitie
[oznámené pod číslom C(2014) 4062]
(Iba anglické, dánske, estónske, fínske, francúzske, holandské, lotyšské, maltské, nemecké, poľské, švédske, a talianske znenie je autentické)
(2014/395/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (1), a najmä na jeho článok 5 ods. 3,
keďže:
(1)
V súlade s článkom 4 nariadenia Komisie (ES) č. 1896/2000 zo 7. septembra 2000 o prvej etape programu uvedeného v článku 16 ods. 2 smernice Európskeho parlamentu a Rady 98/8/ES o biocídnych výrobkoch (2) bola meď oznámená na používanie, okrem iného, v typoch výrobkov 2, 5 a 11, ako sa vymedzuje v prílohe V k smernici Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (3).
(2)
V rámci príslušných lehôt nebola predložená žiadna úplná dokumentácia na podporu zaradenia medi do prílohy I, IA alebo IB k smernici 98/8/ES. Podľa rozhodnutia Komisie 2012/78/EÚ z 9. februára 2012 o nezaradení niektorých látok do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh (4) v spojení s článkom 4 ods. 2 nariadenia (ES) č. 1451/2007 sa meď prestane uvádzať na trh na používanie v typoch výrobkov 2, 5 alebo 11 od 1. februára 2013.
(3)
Podľa článku 5 nariadenia (ES) č. 1451/2007 Írsko, Estónsko, Taliansko, Poľsko, Francúzsko, Belgicko, Spojené kráľovstvo, Nemecko, Lotyšsko, Fínsko, Luxembursko, Švédsko, Dánsko a Malta predložili Komisii samostatné žiadosti o povolenie na uvedenie biocídnych výrobkov obsahujúcich meď na trh na viaceré použitia.
(4)
Komisia žiadosti elektronicky sprístupnila verejnosti.
(5)
Zo žiadostí vyplýva, že prenos baktérií rodu Legionella bol spojený najmä s použitím vody, ako napríklad pitnej vody, vody určenej na kúpanie, vody na sprchovanie či vody v chladiacich vežiach. Okrem toho z nich vyplýva, že baktérie rodu Legionella môžu mať smrteľné následky, najmä u zraniteľných skupín, ako sú hospitalizovaní pacienti. Podľa žiadostí je výber vhodného systému na kontrolu baktérií rodu Legionella zložitý a závisí od viacerých parametrov, ako napríklad návrhu systému, veku, zložitosti či chemického zloženia vody.
(6)
Z niektorých žiadostí takisto vyplýva, že biocídne výrobky obsahujúce meď sa používajú na to, aby sa vo vode používanej v plaveckých bazénoch zabránilo rastu organizmov, ktoré môžu viesť k širokej škále infekcií.
(7)
Z niektorých žiadostí okrem toho vyplýva, že biocídne výrobky obsahujúce meď sa používajú na to, aby sa zabránilo rastu organizmov v hlavnom prívode vody pre platformy na ťažbu ropy a zemného plynu na mori, ako aj v ostatných zariadeniach na mori a na pobreží, kde je dané používanie nevyhnutné, aby sa zabránilo zablokovaniu prívodu vody používanej, okrem iného, na spracovanie, produkciu pitnej vody a vody určenej na kúpanie a hasenie požiaru, pretože zablokovanie prívodu vody by mohlo byť smrteľné, pokiaľ ide o zdravie a bezpečnosť pracovníkov v zariadení.
(8)
A napokon, z niektorých žiadostí vyplýva, že biocídne výrobky obsahujúce meď sa používajú na to, aby sa zabránilo rastu organizmov v hlavnom prívode vody pre lode, kde je dané používanie nevyhnutné, aby sa zabránilo zablokovaniu prívodu vody používanej v celom potrubí a vodnom systéme lode. Toto zahŕňa vnútorné časti všetkých potrubí, napr. protipožiarneho systému, ktorý je nevyhnutný na bezpečnú prevádzku lode.
(9)
Počas verejnej konzultácie týkajúcej sa týchto žiadostí neboli vznesené nijaké pripomienky. Členské štáty, ktoré predložili žiadosti, argumentovali, že na ich územiach je nevyhnutné mať primeranú škálu technicky a ekonomicky uskutočniteľných alternatívnych riešení, ktorý je k dispozícii na kontrolu baktérií rodu Legionella alebo ďalších škodlivých organizmov, a ak je to relevantné, na zníženie rizika blokovania hlavného prívodu vody na zariadeniach na mori, v ostatných zariadeniach na mori a na pobreží alebo na lodiach.
(10)
Preto sa zdá byť pravdepodobné, že nepovolenie používania na kontrolu baktérií rodu Legionella alebo ďalších škodlivých organizmov, alebo ak je to potrebné, na zabránenie rastu organizmov v hlavnom prívode vody pre platformy na ťažbu ropy a zemného plynu na mori, v ostatných zariadeniach na mori a na pobreží alebo na lodiach v uvedených členských štátoch by v súčasnosti predstavovalo závažné riziko pre verejné zdravie. Okrem toho, náklady na odstavenie alebo nahradenie súčasných systémov na báze medi a ich logistická a praktická uskutočniteľnosť na lodiach môžu byť v mnohých prípadoch prohibitívne. Ak by aj bolo nahradenie uskutočniteľné, môže to trvať dlhší čas. Požadované výnimky na základné použitie sú preto v súčasnosti potrebné.
(11)
Pokiaľ sa však bez zbytočného odkladu nepredloží úplná žiadosť o schválenie medi na použitie v príslušných typoch výrobkov, používatelia biocídnych výrobkov s obsahom medi by mali zaviesť alternatívne metódy na kontrolu baktérií rodu Legionella alebo na prevenciu rastu organizmu. Preto je vhodné vyžadovať, aby boli v takom prípade používatelia v uvedených členských štátoch aktívne informovaní v dostatočnom predstihu, aby mohli pred tým, ako sa biocídne výrobky s obsahom medi budú musieť stiahnuť z trhu, zabezpečiť, že uvedené alternatívne metódy sú účinné,
PRIJALA TOTO ROZHODNUTIE:
Článok 1
1. Za podmienok, ktoré sú stanovené v článku 5 ods. 3 nariadenia (ES) č. 1451/2007, Írsko, Estónsko, Taliansko, Poľsko, Francúzsko, Belgicko, Spojené kráľovstvo, Nemecko, Lotyšsko, Fínsko, Luxembursko, Švédsko, Dánsko a Malta môžu povoliť uvedenie biocídnych výrobkov s obsahom medi na trh (EC č. 231-159-6; CAS č. 7440-50-8) na použitia uvedené v prílohe k tomuto rozhodnutiu.
2. Ak dokumentácia na schválenie medi pre typy výrobkov relevantné pre uvedené použitia bola predložená a hodnotiacim členským štátom schválená ako úplná najneskôr do 31. decembra 2014, Írsko, Estónsko, Taliansko, Poľsko, Francúzsko, Belgicko, Spojené kráľovstvo, Nemecko, Lotyšsko, Fínsko, Luxembursko, Švédsko, Dánsko a Malta môžu naďalej povoľovať uvádzanie na trh do termínov stanovených v článku 89 nariadenia Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (5) pre prípady, že látka je alebo nie je schválená.
3. V iných prípadoch, ako sú prípady uvedené v odseku 2, Írsko, Estónsko, Taliansko, Poľsko, Francúzsko, Belgicko, Spojené kráľovstvo, Nemecko, Lotyšsko, Fínsko, Luxembursko, Švédsko, Dánsko a Malta môžu naďalej povoľovať uvedené uvádzanie na trh do 31. decembra 2017 za predpokladu, že uvedené členské štáty zabezpečia, že od 1. januára 2015 budú používatelia aktívne informovaní o okamžitej potrebe účinne vykonávať alternatívne metódy na príslušné účely.
Článok 2
Toto rozhodnutie je určené Írsku, Estónskej republike, Talianskej republike, Poľskej republike, Francúzskej republike, Belgickému kráľovstvu, Spojenému kráľovstvu Veľkej Británie a Severného Írska, Spolkovej republike Nemecko, Lotyšskej republike, Fínskej republike, Luxemburskému veľkovojvodstvu, Švédskemu kráľovstvu, Dánskemu kráľovstvu a Maltskej republike.
V Bruseli 24. júna 2014

Labels: 3
1
6